На основу члана 59. Закона о локалној самоуправи («Службени гласник РС», бр. 129/07, 83/14- др.закон, 101/16- др.закон и 47/18), Закона о запосленима у аутономним покрајинама и јединицама локалне самоуправе («Службени гласник РС», бр. 21/16 и 95/18) и члана 40. Статута општине Сврљиг («Службени лист града Ниша», бр. 21/19), Скупштина општине Сврљиг, на својој седници одржаној 20.09.2021. године, доноси

 **ОДЛУКУ О ИЗМЕНИ И ДОПУНИ ОДЛУКЕ**

**О ОПШТИНСКОЈ УПРАВИ ОПШТИНЕ**

**СВРЉИГ**

**Члан 1.**

У Одлуци о Општинској управи општине Сврљиг („Службени лист града Ниша“ бр. 128/16) мења се члан 7. и гласи:

„У Општинској управи образују се:

* Одељење за буџет, финансије и привреду, у чијем саставу се формира:
* Служба за рачуноводство
* Служба за локалну пореску администрацију
* Служба за привреду и пољопривреду
* Одељење за урбанизам, стамбено-комуналне делатности и грађевинарство, у чијем саставу се формира:
* Служба за инспекцијске послове
* Служба за пројектовање и надзор
* Служба за имовинско правне послове
* Одељење за друштвене делатности и општу управу, у чијем саставу се формира:
* Служба правне помоћи.
* Одељење комуналне милиције

 **Члан 2.**

У члану 8. став 1. бришу се алинеје 20. и 21:

* „евиденцију непокретности, давање у закуп земљишта и пословног простора
* експропријација, комасација и враћање земљишта, промет земљишта и

зграда“

У члану 8. мења се став 2. тако да гласи:

 „Одељење за буџет и финансије састоји се из три Службе, и то :

* Служба за рачуноводство
* Служба за локалну пореску администрацију
* Служба за привреду и пољопривреду

 У члану 8. брише се став 5.

**Члан 3.**

 У члану 10. став 1. додају се алинеје:

* „евиденцију непокретности, давање у закуп земљишта и пословног простора
* експропријација, комасација и враћање земљишта, промет земљишта и

зграда“.

 У члану 10. додају се став 6. и 7., који гласе:

„За обављање имовинско-правних послова у Одељењу се формира Служба за имовинско правне послове.

Служба обавља следеће послове:

* „евиденцију непокретности, давање у закуп земљишта и пословног простора
* експропријација, комасација и враћање земљишта, промет земљишта и

зграда“.

 **Члан 4.**

После члана 12. додају се нови чланови 12а, 12б, 12в, 12г, 12д и 12 ђ, који гласе:

„**Члан 12а**

 Одељење комуналне милиције на територији општине Сврљиг обавља послове који се односе на:

1. одржавање комуналног и другог законом утврђеног реда од значаја за комуналну делатност;
2. вршење контроле над применом закона и других прописа и општих аката из области комуналне и других делатности из надлежности општине;
3. остваривање надзора у јавном градском, приградском и другим локалном саобраћају, у складу са законом и прописима општине;
4. заштиту животне средине, културних добара, локалних путева, улица и других јавних објеката од значаја за општину;
5. подршку спровођењу прописа којима се обезбеђује несметано одвијање живота у општини, очување добара и извршавање других задатака из надлежности општине;
6. вршење контроле над применом закона којим се уређују државни симболи, осим у односу на државне органе, органе територијалне аутономије, општине и имаоце јавних овлашћења; и
7. извршавање других послова, у складу са законом.

 Одржавањем реда из става 1. овог члана сматра се одржавање реда, нарочито у областима, односно питањима: снабдевања водом; одвођења отпадних и атмосферских вода; јавне чистоће; превоза и депоновања земље и осталог растреситог материјала; превоза и депоновања комуналног и другог отпада; улица, општинских и некатегорисаних путева; саобраћајних ознака и сигнализације; паркирања; превоза путника у градском и приградском, односно локалном саобраћају; такси превоза; постављања привремених пословних објеката; заштите од буке у животној средини; контроле радног времена субјеката надзора; одржавања комуналних објеката, пијаца, гробаља, паркова, зелених и других јавних површина, јавне расвете, стамбених и других објеката, у складу са законом.

 Послови из става 1. тачка 2) и става 2. овог члана не односе се на надлежности инспекције утврђене законом којим се уређују комуналне делатности и законом којим се уређују путеви.

**Члан 12б**

 Одељење комуналне милиције је дужно да у обављању послова сарађује са комуналном милицијом других јединица локалне самоуправе, размењује податке и обавештења и остварује друге облике заједничког рада у оквиру узајамног пружања стручне помоћи.

 У обављању послова Одељење комуналне милиције сарађује са министарством надлежним за унутрашње послове, у складу са законом који уређује комуналну милицију.

**Члан 12в**

 Одељење комуналне милиције је дужно да у обављању послова сарађује са грађанима у складу са законом који уређује комуналну милицију и другим прописима којима се уређује обављање комуналних и других послова из надлежности општине.

 Одељење комуналне милиције је дужно да прима пријаве, петиције и предлоге у вези са комуналним редом које грађани подносе писаним путем и електронском поштом, а у хитним случајевима телефоном и непосредним усменим обраћањем. О свакој таквој пријави, петицији и предлогу, односно обраћању, у Одељењу комуналне милиције сачињава се службена забелешка, а грађани се, на њихов захтев, обавештавају о исходу поступања.

**Члан 12г**

 Скупштина општине даје сагласност на стратешки и годишње планове рада Одељења комуналне милиције, разматра годишње извештаје о раду Одељења комуналне милиције, прописује облике и начин остваривања сарадње између Одељења комуналне милиције и инспекцијских служби општине, образује Комисију за решавање притужби на рад комуналне милиције, доноси одлуку о униформи и ознакама комуналне милиције по претходно добијеној сагласности министарства надлежног за систем локалне самоуправе и доноси одлуку о боји и начину означавања возила и пловила комуналне милиције, као и о опреми комуналне милиције, по претходно добијеној сагласности министарства надлежног за систем локалне самоуправе.

**Члан 12д**

 У Одељењу комуналне милиције може бити највише 2 комунална милиционара.

**Члан 12ђ**

 За начелника Одељења комуналне милиције може бити распоређено лице које испуњава услове прописане законом, а распоређује га начелник јединственог органа општинске управе.“

**Члан 5.**

Остале одредбе остају непромењене.

**Члан 6.**

Ова одлука ступа на снагу осмог дана од дана објављивања у „Службеном листу града Ниша“.

**Број : I 020-4/2021**

**У Сврљигу, 20. септембар 2021. године.**

**СКУПШТИНА ОПШТИНЕ СВРЉИГ**

 **ПРЕДСЕДНИК**

 **Милан Михајловић**